Mayaw Ciru

**Tân Iông-ki** (A-bí-gí: , ), sī Tâi-oân ê Iá-kiû soán-chhiú. Bo̍k-chiân tī Tiong-hôa Chit-pāng Thóng-it 7-ELEVEn Sai hāu-le̍k, siú-pī ūi-tì pún-té chú-iàu sī iû-kek-chhiú, in-ūi siú-pī hoān-ûi kah siong-sè ê éng-hióng, bo̍k-chiân chú-iàu leh chò saⁿ-lúi-chhiú, it-lúi-chhiú.

## Seng-gâi
Tân Iông-ki kok-sió ê sî ka-ji̍p Tiông-pin Kok-sió Siàu-pāng-tūi, tī siàu-pāng sî-kî, i bat chham-ka kòe Chiā Kok-sêng Poe Choân-kok Siàu-pāng Kím-phiau-sài téng sài-sū, kî-tiong tī 1992 nî ê Chiā Kok-sêng Poe lāi-té, Tiông-pin Kok-sió bat tùi-chiàn Ji̍t-pún I-bá-lá-khih (Chu-sêng, ) Lâm-pō͘-tūi, sui-jiân chit-tiûⁿ pí-sài Tiông-pin Kok-sió í 3:6 phah-su, tān-sī Tân Iông-ki kah Ko Gī-ióng, Lîm Sûn-úi saⁿ-ê lâng tī siōng-bóe chi̍t-kio̍k ê hoán-kong hō͘ kiû-tūi liân-sòa tit-tio̍h 3-hun, bô hō͘ Ji̍t-pún I-bá-lá-khih Lâm-pō͘-tūi oân-hong.

Chiūⁿ kok-tiong liáu-āu, Tân Iông-ki chiâⁿ-chò Thài-goân Kok-tiong Iá-kiû-tūi ê tūi-oân, tān-sī tī ka-ji̍p kiû-tūi í-āu, Tân Iông-ki bat cháu-lī kiû-tūi, sīm-chì siūⁿ-beh hòng-khì iá-kiû, hó-ka-chài in-ūi pē-bú ê kó͘-lē ka-siōng hit-tang-chūn Tiong-hôa-tūi tī kok-chè-sài ê hùn-chiàn cheng-sîn, Tân Iông-ki tī hong-hùi liān-si̍p ê chi̍t-tang liáu-āu soán-te̍k tńg--khì kiû-tūi.

Kok-tiong pit-gia̍p liáu-āu, Tân Iông-ki chìn-ji̍p Ko-oán Kang-siong tha̍k-chheh, ka-ji̍p ha̍k-hāu ê iá-kiû-tūi. Ko-tiong ê i bat phah kòe chin-chē kok-lāi sài-sū, jî-chhiáⁿ piáu-hiān lóng bē-bái. Āu--lâi, Tân Iông-ki koh ji̍p-soán A-chiu Chheng-pāng Kím-phiau-sài Tâi-oân tāi-piáu-tūi.

Tāi-ha̍k sî-kî, Tân Iông-ki chìn-ji̍p kok-li̍p Thé-io̍k Ha̍k-īⁿ Iá-kiû-tūi. Tāi-ha̍k ê Tân Iông-ki tû-liáu chham-ka kok-lāi sài-sū í-gōa, mā tiāⁿ-tiāⁿ ji̍p-soán Tâi-oân tāi-piáu-tūi, tāi-piáu kok-ka chhut-sài, chhiūⁿ Hô-lân Ha-liân-poe, Hô-lân Káng-kháu-poe kah A-chiu Iá-kiû Kím-phiau-sài téng-téng ê kok-chè sài-sū i lóng bat phah kòe, pēng-chhiáⁿ kah tūi-iú Ô͘ Kim-liông hŏng kiò-chò "Kim Iông liân-sòaⁿ".

### Bí-kok Chit-pāng
2004 nî 1 goe̍h, Bí-kok Chit-pāng Se-a-tô͘ Chúi-siú kah Tân Iông-ki chhiam-iok. 2 goe̍h-té i kàu Bí-kok chham-ka chhun-hùn, chhun-hùn āu hŏng hun-hoat kàu Sió-liân-bêng 1A, chú-iàu tam-jīm jī-lúi-chhiú kah saⁿ-lúi-chhiú, kui-kùi phah-chhut táⁿ-kek-lu̍t .300, 34 táⁿ-tiám, 3-ki hŏng-bú-láng, 25-pái thau-lúi ê sêng-chek, tān-sī mā hoat-seng 16-pái é-lah. Hit-tang, Tân Iông-ki tit-tio̍h Té-kî 1A ê thau-lúi-ông.

2006 nî kùi-tiong, Tân Iông-ki chū ko-kai 1A peh khí--lih 2A, 2007 nî kùi-chho͘ koh ji̍p-khì 3A, m̄-koh tī chhut-sài 5-tiûⁿ liáu-āu sûi in-ūi keng-thâu ê siong tì-sú 2007 nî kiû-kùi pò-siau. Keng-kòe khui-to tī-liâu, hiu-ióng kah ho̍k-kiān liáu-āu, 10 goe̍h-chho͘ hō͘ kiû-thoân phài-khì A-lī-song-ná ê chhiu-kùi liân-bêng pí-sài, mā phah-chhut bē-bái ê sêng-chek. 11 goe̍h 21, i thâu-chi̍t-pái hŏng teng-lo̍k tī 40-lâng miâ-toaⁿ lāi-té, chiâⁿ-chò tē-2-ūi í lāi-iá-chhiú sin-hūn teng-lo̍k tī 40-lâng miâ-toaⁿ lāi ê Tâi-oân soán-chhiú, pēng-chhiáⁿ ū ki-hōe tī keh-nî cheng-chhú tī Tāi-liân-bêng chhut-sài.

2006 nî-té, i chham-ka Tō͘-ha A-ūn, kî-tiong tī tùi-chiàn Hân-kok ê sî tan-tiûⁿ 2-ki ko͘-hun hŏng-bú-láng pang-chō͘ Tiong-hôa-tūi í 4:2 phah-iâⁿ Hân-kok-tūi.

2008 nî Tân Iông-ki iá-sī tī 3A, 6 goe̍h-té in-ūi kha-thâu-u tio̍h-siong chìn-ji̍p siong-peng miâ-toaⁿ pēng-chhiáⁿ khui-to, hit-tang tio̍h bô koh chhut-sài--ah. 2008 nî 11 goe̍h 12, Se-a-tô͘ Chúi-siú in-ūi chiàn-le̍k tiâu-chéng kā Tân Iông-ki sóa-chhut 40-lâng miâ-toaⁿ, kā i khǹg ji̍p-khì niū-tō͘ miâ-toaⁿ.

2008 nî 11 goe̍h 13, Tân Iông-ki kah Ò-khek-lân Ūn-tōng-ka chhiam-iok. 2009 nî kiû-kùi, i ūi-tio̍h beh piàⁿ chiūⁿ Tōa-liân-bêng, oán-kī chham-ka hit tang ê Sè-kài Iá-kiû Keng-tián-sài. Khui-kùi chêng, in-ūi Ūn-tōng-ka chiàn-le̍k tiâu-chéng, Tân Iông-ki chài-tō͘ hŏng khǹg ji̍p-khì niū-tō͘ miâ-toaⁿ, chòe-āu hŏng pàng lo̍h-khì 2A. Kiû-kùi-tiong bat peh khí--lih 3A, m̄-koh in-ūi keng-thâu kah kha-thâu-u ê siong-sè, tī 2010 nî 6 goe̍h 2 hō hō͘ Ūn-tōng-ka sek-chhut. 6 goe̍h 25, i ka-bêng Phit-chu-pó Hái-chha̍t, pēng-chhiáⁿ chū 2A chhut-hoat. Nî-té, i koat-tēng lī-khui Bí-kok Chit-pāng tńg-khì Tâi-oân ka-ji̍p Tiong-hôa Chit-pāng.

Tân Iông-ki tī lú-Bí seng-gâi kî-kan iu-goân chek-ke̍k tāi-piáu Tiong-hôa-tūi chham-ka kok-chè sài-sū, pau-hâm 2004 nî A-tián Ò-ūn, 2005 nî Sè-kài-poe Iá-kiû-sài, 2006 nî Sè-kài Iá-kiû Keng-tián-sài, 2006 nî Tō͘-ha A-ūn téng-téng.

### Tiong-hôa Chit-pāng
Tân Iông-ki tī piáu-bêng beh chham-ka Tiong-hôa Chit-pāng soán-siù liáu-āu, pâi tī tē-it sūn-ūi ê Thóng-it 7-ELEVEn Sai sûi piáu-sī ū ì-goān kā bāng-lô. Bóe--á i-tī soán-siù-hōe téng-koân tī tē-1-lûn hō͘ Thóng-it Sai soán-tio̍h, chiâⁿ-chò hit-tang ê soán-siù chiōng-goân, pēng-chhiáⁿ í goe̍h-sin 30-bān, 3-nî ho̍k-sò͘-nî ê ha̍p-iok ka-bêng.

2011 nî 5 goe̍h 29 tī Pîn-tong Koān-li̍p Iá-kiû-tiûⁿ tùi-chiàn Hiaⁿ-tī Chhiūⁿ, leh táⁿ-kek ê sî hō͘ chū-táⁿ-kiû kòng-tio̍h kha, keng-kòe kiám-cha liáu-āu hoat-hiān sī kut-thâu tio̍h-siang, sui-jiân m̄-bián khui-to tān-sī siōng-bô ài hiu-ióng 3-kó͘-goe̍h chiah ū khó-lêng ho̍k-chhut.

2022 nî, in-ūi Ô͘ Kim-liông choán-tūi kàu Thóng-it Sai, nn̄g-ê lâng koh-chi̍t-pái cho͘-sêng Kim Iông liân-sòaⁿ.

2026 nî 1 goe̍h 16, Tân Iông-ki soan-pò͘ beh tī hit-tang kiû-kùi kiat-sok liáu-āu ín-thè.

## Kok-chè-sài Keng-le̍k
* 2002 nî Chiu-chè-poe Iá-kiû-sài
* 2003 nî A-chiu Iá-kiû Kím-phiau-sài
* 2003 nî Sè-kài-poe Iá-kiû-sài
* 2004 nî A-tián Ò-ūn
* 2005 nî Sè-kài-poe Iá-kiû-sài
* 2006 nî Sè-kài Iá-kiû Keng-tián-sài
* 2006 nî Chiu-chè-poe Iá-kiû-sài
* 2006 nî Tō͘-ha A-ūn
* 2010 nî Chiu-chè-poe Iá-kiû-sài
* 2011 nî A-chiu Chit-pāng Tōa-sài Tiong-hôa Chit-pāng koan-kun tāi-piáu-tūi
* 2012 nî Kó͘-pa A-chiu Sûn-hôe Tùi-khòng-sài
* 2013 nî Sè-kài Iá-kiû Keng-tián-sài chu-keh-sài
* 2013 nî Sè-kài Iá-kiû Keng-tián-sài
* 2013 nî A-chiu Chit-pāng Tōa-sài Tiong-hôa Chit-pāng koan-kun tāi-piáu-tūi
* 2015 nî Sè-kài Iá-kiû 12-kiông Sài
* 2016 nî Tiong, Ji̍t-chit Kau-liû Tùi-khòng-sài Tiong-hôa Chit-pāng tāi-piáu-tūi

## Te̍k-sû Sū-chek
* 2013 nî 6 goe̍h 13, tī Tōa-pi-ô͘ Iá-kiû-tiûⁿ tùi-chiàn Gī-tāi Sai-gû, bīn-tùi Sisco kòng-chhut thâu-kio̍k thâu-táⁿ-se̍k hŏng-bú-láng, tān-sī kan-na phah 1-kio̍k tio̍h in-ūi lo̍h-hō͘ chhâi-tēng chhú-siau iân-sài, chit-ki hŏng-bú-láng chŏaⁿ bô-hoat-tō͘ sǹg tī liân-bêng kì-lo̍k lāi-té.
* 2016 nî 4 goe̍h 27, tī Táu-la̍k Iá-kiû-tiûⁿ tùi-chiàn Gī-tāi Sai-gû, kòng-chhut seng-gâi tē-it-pái tan-tiûⁿ 3-hiáng-phàu, mā-sī Tiong-chit sú-siōng tē-19-lâng, tē-22-pái tan-tiûⁿ 3-hiáng-phàu ê kì-lo̍k.
*2019 nî 9 goe̍h 11, tī Tâi-lâm Iá-kiû-tiûⁿ tùi-chiàn Hù-pang Hān-chiòng, 5-kio̍k āu-pòaⁿ bīn-tùi Hoān Gio̍k-ú kòng-chhut tiong-gōa-iá hong-hiòng ê móa-lúi hŏng-bú-láng, ta̍t-sêng seng-gâi pah-hong.
*2020 nî 7 goe̍h 24, tī Tâi-lâm Iá-kiû-tiûⁿ tùi-chiàn Tiong-sìn Hiaⁿ-tī, 8-kio̍k āu-pòaⁿ bīn-tùi Siā Êng-hô khà-chhut tó-gōa-iá hong-hiòng ê it-lúi an-táⁿ, ta̍t-sêng seng-gâi chhian-an.
*2020 nî 8 goe̍h 26, tī Sin-chng Iá-kiû-tiûⁿ tùi-chiàn Hù-pang Hān-chiòng, 3-kio̍k téng-pòaⁿ tī chiūⁿ-lúi liáu-āu thau-lúi sêng-kong, ta̍t-sêng seng-gâi pah-thau, chiâⁿ-chò Tiong-hôa Chit-pāng tē-8-ê ta̍t-sêng "chhian-an pah-hong pah-thau (千安百轟百偷)" ê soán-chhiú.

## Chit-pāng Seng-gâi Sêng-chek
### Bí-kok Chit-pāng
* Pêng-kin táⁿ-kek-lu̍t / chiōⁿ-lúi-lu̍t / tn̂g-táⁿ-lu̍t sī 0.287 / 0.341 / 0.403, lóng-chóng khà-chhut 515-ki an-táⁿ, kî-tiong 24-ki sī hŏng-bú-láng.

### Tiong-hôa Chit-pāng

## Chham-khó Chu-liāu

## Gōa-pō͘ Liân-kiat

*